બ્રિટનના પત્રકાર અને કૉમેન્ટેટર ટૉબી યંગે યુનિવર્સિટી રેગ્યુલેટર ઑફિસ ફૉર સ્ટુડન્ટ્સ (ઓએફએસ)માંથી રાજીનામું આપવું પડ્યું. કારણ? તેણે ઘણી અપમાનજનક ટીપ્પણીઓ કરી નાખી તે પછી તેની સામે હોબાળો થયો હતો. શ્રમિક વર્ગના વિદ્યાર્થીઓ, વિકલાંગ લોકો, મહિલાઓ અથવા સમાવેશકતા વિશેના તેના ભૂતકાળના કેટલાક નિવેદનો અનેક લોકોને ઉશ્કેરણીજનક લાગ્યાં હતાં, જેના લીધે તે તેના સરકારી પદ માટે અયોગ્ય બની ગયાં હતાં. ટ્વિટર પર તેણે કેટલીક ટીપ્પણીઓ એવી કરી હતી કે જે સ્ત્રીઓ વિરોધી હતી. તે વિવાદાસ્પદ બની ગઈ. યંગે ઑએફએસ પર તેની નિમણૂક પછી પોતાનાં ઘણાં ટ્વીટ ડિલીટ કરી નાખ્યાં, પરંતુ એક વાર ટ્વીટ કરી નાખો પછી તેનો કોઈ અર્થ રહેતો નથી. તીર કમાનમાંથી છૂટ્યા પછી પાછું ખેંચી શકાતું નથી. યંગ સાથે પણ આવું જ થયું.